**Informatīvais ziņojums**

**„Par sociālās rehabilitācijas pakalpojuma saņēmēju rindu mazināšanu Sociālās integrācijas valsts aģentūrā”**

Labklājības ministrija (turpmāk – ministrija) ir izstrādājusi informatīvo ziņojumu, jo sociālās rehabilitācijas pakalpojumu (turpmāk pakalpojums) saņēmēju rindas Sociālās integrācijas valsts aģentūrā (turpmāk – SIVA) pakāpeniski turpina pieaugt, līdz ar to Ministru kabineta 2009.gada 31.marta noteikumu Nr.279 „Noteikumi par kārtību, kādā personas saņem sociālās rehabilitācijas pakalpojumus sociālās rehabilitācijas institūcijās, un prasībām sociālās rehabilitācijas pakalpojumu sniedzējiem” (turpmāk – MK noteikumi Nr.279) 2.punktā minētās personas pakalpojumu nesaņem savlaicīgi, bet saskaņā ar Ministru kabineta 2013.gada 19.marta sēdes protokola Nr.15 58.§ 15.punktu finansējumu 466 444 latu jeb 663 690 *euro* apmērā var izlietot tikai pakalpojuma nodrošināšanai personām ar funkcionāliem traucējumiem pēc darbspējīgā vecuma, kuras strādā (turpmāk – strādājoši pensionāri). Taču strādājošu pensionāru pieprasījums pēc pakalpojuma līdz šim brīdim ir bijis zemāks nekā plānots, līdz ar to ministrija prognozē, ka finansējums, kas paredzēts pakalpojuma nodrošināšanai strādājošiem pensionāriem, 2014.gadā netiks apgūts pilnībā.

1. **Situācijas raksturojums**

Saskaņā ar MK noteikumu Nr.279 2.punktu līdz 21 dienu ilgu pakalpojumu kursu SIVA ir tiesīgas saņemt:

* personas ar funkcionāliem traucējumiem darbspējīgā vecumā, kā arī strādājoši pensionāri, ja funkcionālie traucējumi atbilst šajos noteikumos norādītajiem kritērijiem;
* likuma “Par politiski represētās personas statusa noteikšanu komunistiskajā un nacistiskajā režīmā cietušajiem” 2. un 4.pantā minētās personas (turpmāk – politiski represētās personas);
* Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likuma 15.pantā minētās personas (turpmāk – ČAES seku likvidēšanas dalībnieki un cietušās personas);
* personas ar prognozējamu invaliditāti darbspējīgā vecumā un personas ar prognozējamu invaliditāti pēc darbspējīgā vecuma, kuras strādā (turpmāk – personas ar prognozējamu invaliditāti), ja personas funkcionālie traucējumi atbilst šajos noteikumos norādītajiem kritērijiem un Veselības un darbspēju ekspertīzes ārstu valsts komisijas (turpmāk – VDEAK) apstiprinātajā personas individuālajā rehabilitācijas plānā ir noteikta nepieciešamība saņemt pakalpojumus.

Ja personas funkcionālās spējas samazinās, personas ar funkcionāliem traucējumiem darbspējīgā vecumā un strādājoši pensionāri pakalpojumu (14 dienu kursu) var saņemt atkārtoti, bet ne agrāk kā divus gadus pēc iepriekšējā pakalpojuma saņemšanas pabeigšanās.

Savukārt, politiski represētās personas pakalpojumu (21 dienas ilgu kursu) atkārtoti var saņemt ne agrāk kā trīs gadus pēc iepriekšējā pakalpojuma saņemšanas pabeigšanas, bet ČAES seku likvidēšanas dalībnieki un cietušās personas – ne agrāk kā gadu pēc iepriekšējā pakalpojuma saņemšanas pabeigšanas.

Saskaņā ar MK noteikumu Nr.279 6.punktu personām ar funkcionāliem traucējumiem darbspējīgā vecumā, strādājošiem pensionāriem, politiski represētām personām un ČAES seku likvidēšanas dalībniekiem un cietušajām personām ir tiesības saņemt pakalpojumu steidzamības kārtā, ja to pieprasa sešu mēnešu laikā pēc medicīniskās rehabilitācijas kursa pabeigšanas.

Savukārt, saskaņā ar MK noteikumu Nr.279 5.1punktu personas ar prognozējamu invaliditāti pakalpojumu var saņemt prioritāri vienu reizi VDEAK noteiktajā prognozējamās invaliditātes termiņā. Atkārtoti persona ar prognozējamu invaliditāti pakalpojumu var saņemt tad, ja personai atkārtoti tiek noteikta prognozējama invaliditāte un atbilstoši VDEAK apstiprinātajam individuālajam rehabilitācijas plānam tai ir nepieciešams pakalpojumu saņemt atkārtoti.

MK noteikumi Nr.279 paredz vienlīdzīgas tiesības pakalpojumu saņemt savlaicīgi visām MK noteikumu Nr.279 2.punktā minētajām personām, līdz ar to tās tiek uzņemtas kopējā pakalpojuma saņēmēju rindā (t.sk. strādājošie pensionāri). Kopējā pakalpojuma saņēmēju rindā netiek uzņemtas tās personas, kurām saskaņā ar MK noteikumu Nr.279 5.1 un 6.punktu pakalpojumu ir tiesības saņemt prioritārā vai steidzamības kārtā. Ņemot vērā, ka pieprasījums pēc pakalpojuma prioritārā un steidzamības kārtā nav liels (2013.gadā pakalpojums prioritārā kārtā tika nodrošināts 1 personai un steidzamības kārtā 133 personām), pakalpojums šīm personām tika nodrošināts uzreiz pēc tam, kad tika pieņemts lēmums par pakalpojuma piešķiršanu.

Pakalpojums par valsts budžeta līdzekļiem MK noteikumu Nr.279 2.punktā minētajām personām tiek nodrošināts ministrijas budžeta programmas 05.00.00. „Valsts sociālie pakalpojumi” ietvaros īstenotajā apakšprogrammā 05.37.00 „Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana”.

Plānotais finansējums SIVA darbības nodrošināšanai un profesionālās un sociālās rehabilitācijas pakalpojumu nodrošināšanai (resursi izdevumu segšanai) 2014.gadā ir 4 571 956 *euro* apmērā[[1]](#footnote-1) (sīkāk skat.1.tabulā). Pakalpojuma sniegšana visām MK noteikumu Nr.279 2.punktā minētajām personām tiek nodrošināta no valsts budžeta daļas – dotācijas no vispārējiem ieņēmumiem, kas saskaņā ar SIVA 2013.gada 28.decembra rīkojuma Nr.238 „Par pakalpojuma groziem” 9.pielikumu „Rezultatīvo rādītāju plāns 2014.gadam” ir **2 012 374 *euro***. 2014.gadā pakalpojumu par valsts budžeta līdzekļiem plānots nodrošināt **3 120 personām** (t.sk. 1 170 strādājošiem pensionāriem).

*1.tabula*

**Finansējums SIVA darbības nodrošināšanai un profesionālās**

**un sociālās rehabilitācijas pakalpojuma nodrošināšanai 2014.gadā**




*Datu avots:* *Likuma „Par valsts budžetu 2014.gadam” paskaidrojuma raksts, 788 lpp.*

Sākot no 2009.gada, pieejamā finansējuma ietvaros pakalpojumu ikgadēji iespējams nodrošināt tikai 1 950 personām (pirms tam pakalpojums tika nodrošināts 2 470 personām), bet kopējā pakalpojuma saņēmēju rindā ik gadu vidēji tiek uzņemta 3 881 persona, līdz ar to strauji pieauga kopējā pakalpojuma saņēmēju rindā esošo personu skaits.

*1.attēls*

**Kopējā pakalpojuma saņēmēju rinda no**

**2013.gada 21.janvāra līdz 2014.gada 1.aprīlim**

****

*Avots: Ministrijas ikmēneša apkopotā statistika par pakalpojuma saņēmēju rindām*

Kopējā pakalpojuma saņēmēju rinda joprojām pakāpeniski turpina pieaugt, arī 2013.gadā un 2014.gada pirmajos trijos mēnešos ir vērojams kopējās pakalpojuma saņēmēju rindas pieaugums (skat. 1.attēlu). Līdz ar to visām saņēmēju grupām (izņemot strādājošus pensionārus) ir pieaudzis rindā gaidīšanas laiks, piemēram, personām ar funkcionāliem traucējumiem darbspējīgā vecumā 2013.gada beigās pakalpojuma saņēmēju rindā nācās gaidīt aptuveni divus gadus, bet šobrīd tie jau ir divi gadi un divi mēneši. Salīdzinot personu skaitu kopējā pakalpojuma saņēmēju rindā 2013.gada 7.martā ar personu skaitu 2014.gada 1.aprīlī, secināms, ka tā ir palielinājusies par 22 % jeb 1 674 personām. Kopējā pakalpojuma saņēmēju rindā 2014.gada 1.aprīlī atradās 7 695 personas.

Ministrija indikatīvi prognozē, ka pie nosacījuma, ja netiks nodrošināts papildus finansējums pakalpojuma nodrošināšanai visām MK noteikumu Nr.279 2.punktā minētajām personām un pieprasījums pēc pakalpojuma paliks līdzšinējā apmērā, tad kopējais pakalpojuma saņēmēju skaits rindā 2015.gada 1.janvārī būs par 1 275 personām lielāks nekā 2014.gada 1.janvārī. Savukārt 2016.gadā un turpmāk pakalpojuma saņēmēju rinda palielināsies vidēji par 1 962 personām gadā un pakalpojuma saņēmēju rindā uz 2018.gada 1.janvāri atradīsies 14 778 personas.

Biedrība Latvijas Savienība „Černobiļa”[[2]](#footnote-2) ministrijai vairākkārtīgi ir norādījusi, ka, nenodrošinot savlaicīgu pakalpojuma saņemšanu šai mērķa grupai, netiek pildīts Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likuma 15.pantā noteiktais, ka tiesības saņemt bezmaksas pakalpojumu šīm personām ir reizi gadā. Arī biedrība „Latvijas politiski represēto apvienība” un politiski represētās personas[[3]](#footnote-3) ministrijai ir norādījušas, ka politiski represētās personas pakalpojumu nesaņem savlaicīgi.

Ar 2012.gada 6.decembra grozījumiem Sociālo pakalpojumu un sociālās palīdzības likuma 13.panta pirmās daļas 6.punktā no 2012.gada 22.decembra tiesības saņemt pakalpojumu ir strādājošiem pensionāriem. Savukārt, kārtība, kādā strādājoši pensionāri var saņem pakalpojumu, stājās spēkā 2013.gada 7.jūlijā.

Ministrija, izstrādājot grozījumus MK noteikumos Nr.279, ņemot vērā, ka jaunās pakalpojuma saņēmēju mērķa grupas (strādājošo pensionāru) personu loks nebija precīzi nosakāms, pieņēma, ka pakalpojumu 2013.gadā varētu pieprasīt 200 strādājošie pensionāri, bet 2014.gadā un turpmāk ik gadu 1 170 strādājošie pensionāri, kas ir 5% no iepriekš minētās mērķa grupas kopējā apjoma. Nosakot jaunās mērķa grupas apjomu, par pamatu tika ņemti:

* VDEAK dati par personu pēc darbspējīgā vecuma skaitu, kurām noteikta invaliditāte[[4]](#footnote-4);
* Valsts statistikas pārskata „Pārskats par stacionāru darbību” dati par personu pēc darbspējīgā vecuma skaitu, kurām sniegta stacionārā palīdzība[[5]](#footnote-5);
* Centrālās statistikas pārvaldes dati par personu pēc darbspējīgā vecuma nodarbinātību[[6]](#footnote-6).

Savukārt finansējums, kas bija nepieciešams, lai pakalpojuma saņēmēju rindas strauji nepalielinātos, tāpēc, ka klāt nāca jauna pakalpojuma saņēmēju grupa, tika aprēķināts:

* 2013.gadā – 398,67 lati jeb 567,26 *euro* (21 dienas pakalpojuma cena vienai personai) X 200 strādājošie pensionāri = 79 734 lati jeb 113 451,26 *euro;*
* 2014.gadā un turpmāk ik gadu – 567,26 *euro* (21 dienas pakalpojuma cena vienai personai) X 1170 strādājošie pensionāri = 663 690 *euro.*

Ņemot vērā, ka 2013.gadā pakalpojums bija jānodrošina jaunai pakalpojuma saņēmēju grupai, taču finanšu līdzekļi šim nolūkam netika atvēlēti, nepieciešamo finansējumu 113 451 *euro* apmērā[[7]](#footnote-7) ministrija ieguva, veicot apropriācijas pārdali starp ministrijas pamatbudžeta apakšprogrammām[[8]](#footnote-8). Šī finansējuma ietvaros pakalpojumu bija plānots nodrošināt 200 strādājošiem pensionāriem. SIVA pakalpojumu nodrošināja tikai 159 strādājošiem pensionāriem (skat. 2.tabulu), līdz ar to rezultatīvais rādītājs 2013.gadā netika sasniegts.

Ņemot vērā, ka 2013.gadā strādājošiem pensionāriem pakalpojums netika nodrošināts plānotajā apmērā, ministrija veica strādājošu pensionāru pieprasījuma pēc pakalpojuma analīzi arī par 2014.gada sākumu (skat. 2.tabulu). Neskatoties uz to, ka informācija[[9]](#footnote-9) par iespējām pakalpojumu saņemt strādājošajiem pensionāriem ir publiski pieejama, strādājošo pensionāru pieprasījums pēc pakalpojuma nav augsts, tāpēc ministrija pieņem, ka plānotais pakalpojuma apjoms strādājošiem pensionāriem arī 2014.gadā netiks sasniegts, jo 2014.gada pirmajos trijos mēnešos to ir saņēmuši tikai 22 strādājoši pensionāri, jeb 1,9% no plānotā apjoma. Papildus vēršam uzmanību, ka ne visiem strādājošiem pensionāriem, kuri pieprasa pakalpojumu, to ir tiesības saņemt (skat. 2.tabulu). Piemēram, 2013.gadā 38% strādājošu pensionāru, kuri pakalpojumu pieprasīja, to nebija tiesības saņemt, jo SIVA, pārbaudot datus Valsts sociālās apdrošināšanas aģentūrā, konstatēja, ka personas ar funkcionāliem traucējumiem pēc darbspējīgā vecuma nav uzskatāmas par darba ņēmējām vai pašnodarbinātajām (saskaņā ar likumu "Par valsts sociālo apdrošināšanu").

*2.tabula*

**Strādājošu pensionāru pieprasījums pēc**

**pakalpojuma un pakalpojuma izmantošana**

|  |  |  |
| --- | --- | --- |
|  | **2013.gadā** | **2014.gadā (līdz 1.aprīlim)** |
| Pakalpojums tika piešķirts | 200 | 81 |
| Pakalpojuma saņemšana atteikta | 121 | 26 |
| Pakalpojumu saņēma | 159 | 22 |
| Neieradās saņemt pakalpojumu | 38 | 0 |
| Pakalpojuma saņemšanas laiks pārcelts[[10]](#footnote-10) | 3 | 6 |

*Datu avots: SIVA*

Ņemot vērā strādājošu pensionāru pieprasījuma tendenci, SIVA prognozē, ka 2014.gadā tiesības saņemt pakalpojumu varētu būt 516 personām: SIVA savā datu bāzē veica personu ar funkcionāliem traucējumiem pēc darbspējas vecuma atlasi, un secināja, ka līdz 2014.gada 31.decembrim no kopējā pakalpojuma saņēmēju rindā esošajām personām ar funkcionāliem traucējumiem darbspējīgā vecumā, 192 personas sasniegs pensijas vecumu, savukārt vidēji mēnesī pakalpojumu pieprasa 27 strādājoši pensionāri, tātad aptuveni 324 personas gadā. Pakalpojumu 2014.gadā un turpmāk ik gadu ir plānots nodrošināt 1 170 strādājošiem pensionāriem. Piešķirtais finansējums pakalpojuma nodrošināšanai strādājošiem pensionāriem ir **663 690 *euro*** apmērā[[11]](#footnote-11)**.** Ministrija pieņem, ka strādājošu pensionāru pieprasījums pēc pakalpojuma 2014.gadā nesasniegs plānoto apjomu.

1. **Risinājums**

Ņemot vērā to, ka visām MK noteikumu Nr.279 2.punktā minētajām personām ir vienlīdzīgas tiesības savlaicīgi saņemt pakalpojumu, strauji pieaugošo kopējo pakalpojuma saņēmēju rindu un strādājošu pensionāru pieprasījumu pēc pakalpojuma, **ministrija ierosina noteikt Ministru kabineta 2013.gada 19.marta sēdes protokola Nr.15 58.§ 15.punktā paredzēto, ka ministrijas pamatbudžeta bāzes izdevumi apakšprogrammā 05.37.00 „Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana” 2014.gadā un turpmāk ik gadu 663 690 *euro* apmērā, tai skaitā izdevumus atlīdzībai ne vairāk kā 354 345 *euro* apmērā pakalpojumu nodrošināšanai strādājošiem pensionāriem, var izlietot pakalpojuma nodrošināšanai visām pakalpojuma saņēmēju mērķa grupām pakalpojuma saņēmēju rindu mazināšanai**.

Līdz ar to pakalpojums rindas kārtībā tiks nodrošināts pilnā apmērā visiem strādājošiem pensionāriem, kuri to būs pieprasījuši.

Ministrija prognozē, ka finansējuma, kas paredzēts pakalpojuma nodrošināšanai strādājošiem pensionāriem, novirzīšana kopējās pakalpojuma saņēmēju rindas mazināšanai, pie nosacījuma, ka pieprasījums pēc pakalpojuma nepalielinās, indikatīvi 2014.gadā tās pieaugumu varētu samazināt par 7.3 %, 2015.gadā – 12.2 %, 2016.gadā – 15.7 %, 2017.gadā – 18.4 % un 2018.gadā – 20.4%, līdz ar to pakalpojumu būs iespējams nodrošināt savlaicīgāk tām personām, kurām pakalpojuma saņēmēju rindā jāgaida vairāk par diviem gadiem.

Labklājības ministra vietā

zemkopības ministrs J.Dūklavs

30.06.2014. 13:07

2033

L.Juste, 67021669

[Liga.Juste@lm.gov.lv](mailto:Liga.Juste@lm.gov.lv)

1. Skat. Likuma „Par valsts budžetu 2014.gadam” paskaidrojuma raksts „05.37.00 Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana” 788 lpp. (http://www.fm.gov.lv/lv/sadalas/valsts\_budzets/budzeta\_paskaidrojumi/2014\_gads/); [↑](#footnote-ref-1)
2. Biedrības Latvijas Savienība „Černobiļa” 2013.gada 12.februāra vēstule Nr.2/13, 2013.gada 7.marta vēstule Nr.7 un 2014.gada 27.februāra vēstule Nr.5. [↑](#footnote-ref-2)
3. 2013.gada 8.oktobra vēstule Nr.56, 2014.gada 11.februāra vēstule Nr.19 un Ministru prezidenta rezolūcijas: 2013.gada 19.februāra Nr.20/L-404-jur, 2014.gada 10.februāra Nr. 20/D-273-kol, 2014.gada 18.februāra Nr.45/L-330-jur. [↑](#footnote-ref-3)
4. 2012.gadā 6 217 personām pēc darbaspējīgā vecuma invaliditāte bija noteikta pirmreizēji, bet no 29 643 pensionēšanās vecumu sasniegušajām personām 4 747 personām invaliditāte bija jau noteikta. Kopējais personu ar invaliditāti pēc darbspējas vecuma skaits uz 2012.gada 1.janvāri bija 52 264 (kopējais vecuma pensiju saņēmēju skaits uz 2013.gada 1.janvāri ir 482 081 personas); [↑](#footnote-ref-4)
5. 2011.gadā 43% no stacionāras palīdzības saņēmējiem bija 60 un vairāk gadus vecu, attiecīgi no visām personām pēc darbspējas vecuma ikgadēji tiek stacionētas 136 358 personas, t.sk., 9 749 personas diagnožu grupās (7,4 % nervu saslimšanas, 7,6 skeleta, muskuļu un saistaudu sistēmu slimības), kas saskaņā ar MK noteikumiem Nr.279 dod tiesības uz pakalpojumu; [↑](#footnote-ref-5)
6. 2012.gada 1.ceturksnī vecumā no 65-74 gadiem bija nodarbināts 22,1 tūkstotis personu, 2.ceturksnī 24,5 tūkstoši personu, un 3.ceturksnī 23,6 tūkstoši personu. [↑](#footnote-ref-6)
7. Ministru kabineta 2013.gada 25.jūnija sēdes protokola Nr.36 9.§ 2.punkts. [↑](#footnote-ref-7)
8. 05.65.00 „Sociālās drošībās tīkla stratēģijas pasākumu īstenošana” uz apakšprogrammu 05.37.00 „Sociālās integrācijas valsts aģentūras administrēšana un profesionālās un sociālās rehabilitācijas pakalpojumu nodrošināšana” [↑](#footnote-ref-8)
9. Gan ministrija, gan SIVA par iespējām saņemt pakalpojumu strādājošajiem pensionāriem ir informējušas pašvaldības sociālos dienestus rakstiski (ministrijas 08.01.2013. vēstule Nr.36-3-02/63, SIVA 29.07.2013. vēstuli Nr.5-7/13) un mutiski - telefonkonsultācijās. Detalizēta informācija par pakalpojumu ir pieejama SIVA mājaslapas sadaļā „SOCIĀLIE PAKALPOJUMI”. Informācija par pakalpojumu ir sniegta arī plašsaziņas līdzekļiem. [↑](#footnote-ref-9)
10. Saskaņā ar MK noteikumu Nr.279 16.punktu pakalpojuma saņemšanu iespējams pārcelt, ja persona pakalpojumu saņemšanai noteiktajā laikā ārstējas ārstniecības iestādē vai sakarā ar pirmās pakāpes radinieka nāvi, ja tā iestājusies ne agrāk kā 14 dienas pirms paredzētās pakalpojuma saņemšanas vai pakalpojuma saņemšanas laikā. [↑](#footnote-ref-10)
11. Saskaņā ar Ministru kabineta 2013.gada 19.marta sēdes protokola Nr.15 58.§ 15.punktu. [↑](#footnote-ref-11)